Els burjassoters Marian Navarro i Jorge Pelufo presenten un llibre sobre el llegat a Burjassot del prevere Don Domingo Sancho
2025-07-24

Dijous que ve 16 de gener, a les 19.00 h, el Saló de Plens de l’Ajuntament de Burjassot acollirà la presentació del llibre “Legado que dejó el presbítero Don Domingo Sancho Codert a Burjassot”. El llibre és el fruit de la investigació duta a terme pels autors, Marian Navarro Muñoz i Jorge Pelufo Martínez, sobre la figura d’aquest sacerdot, que va estar al capdavant de la parròquia de San Miguel Arcàngel de Burjassot entre 1942 i 1967. L’edició i publicació del llibre ha sigut a càrrec de l’Ajuntament de Burjassot, a través de la regidoria de Cultura, al capdavant de la qual està Javier Naharros.

El prologuista del llibre, el metge i cronista Arturo Cervellera, afirma que “hi ha personatges que mereixen un llibre”. I així ho han entés els autors, tots dos apassionats investigadors de la història local, a propòsit de Don Domingo, qui durant vint-i-cinc anys, va ser rector de l’Església de San Miguel, anys en què van quedar patents la seua qualitats humanes, que li van definir com una persona íntegra, modesta, discreta i activa.

Natural de la vila de San Roque, pròxima a Gandia, Don Domingo va arribar a Burjassot en 1942, en plena postguerra, quan la localitat comptava amb nombroses necessitats i travessava una situació econòmica desfavorable. Malgrat tot, el caràcter emprenedor de Sancho Codert li va fer posar-se al capdavant de diferents iniciatives com, per exemple, la restauració de l’església de San Miguel i de l’ermita de Sant Roc, o la seua participació en la fundació de noves parròquies i la creació de les primeres escoles diocesanes.

El prevere Don Domingo Sancho va passar els últims anys de la seua vida en l’extint Llar Sequera, on va morir en 1972. Està enterrat a l’Església de San Miguel de Burjassot, on va exercir bona part del seu ministeri.

Les persones que desitgen saber més sobre qui va ser i què va fer aquesta personalitat de rellevància per a Burjassot, no tenen més que assistir a la presentació d’aquest llibre, acte en el qual també podran fer-se amb un exemplar.